b'\n_START_ARTICLE_\nPuhoksen voimalaitos\n_START_PARAGRAPH_\nPuhoksen voimalaitos sijaitsee Kiteen kunnassa Pyh\xc3\xa4j\xc3\xa4rven ja Oriveden v\xc3\xa4lisess\xc3\xa4 Puhoksenkoskessa. Voimalaitoksen rakennutti Puhoksen Voima Oy vuonna 1961. Nykyisin voimalaitoksen omistaa Pohjois-Karjalan S\xc3\xa4hk\xc3\xb6 Oy.\n_START_SECTION_\nVoimalaitoksen rakentaminen\n_START_PARAGRAPH_\nMaaseudun s\xc3\xa4hk\xc3\xb6ist\xc3\xa4mist\xc3\xa4 varten vuonna 1945 perustettu Pohjois-Karjalan S\xc3\xa4hk\xc3\xb6 Oy etsi alusta l\xc3\xa4htien mahdollisuuksia oman s\xc3\xa4hk\xc3\xb6ntuotannon aloittamiseen. Toimialueen etel\xc3\xa4osissa t\xc3\xa4h\xc3\xa4n n\xc3\xa4ytti mahdollisuuden tarjoavan Puhoksenkoski Kiteell\xc3\xa4. Koski oli tosin jo valjastettu pienell\xc3\xa4 Puhoksen kyl\xc3\xa4\xc3\xa4 palvelleella tasavirtalaitoksella, mutta t\xc3\xa4st\xc3\xa4 voimalaitoksesta ei ollut ratkaisuksi jatkoa ajatellen. Pohjois-Karjalan S\xc3\xa4hk\xc3\xb6 Oy ehdottikin koskiosuuksia omistaneelle Oy Kaukas Ab:lle syksyll\xc3\xa4 1946, ett\xc3\xa4 joko mets\xc3\xa4yhti\xc3\xb6 tai s\xc3\xa4hk\xc3\xb6yhti\xc3\xb6 rakentaisi uuden voimalaitoksen. Oy Kaukas Ab ei tuolloin ollut halukas._NEWLINE_Asiaan tartuttiin uudelleen vuonna 1958. Koskiosuuksia koskevan selvitysty\xc3\xb6n j\xc3\xa4lkeen Oy Kaukas Ab ja Pohjois-Karjalan S\xc3\xa4hk\xc3\xb6 Oy perustivat marraskuussa 1959 Puhoksen Voima Oy:n. Mets\xc3\xa4yhti\xc3\xb6n osuus uudessa yhti\xc3\xb6ss\xc3\xa4 merkittiin sen omistaman Kaltimon Voima Oy:n nimiin. Voimalaitos valmistui vuoden 1961 lopussa. Sen koko tuotanto myytiin Pohjois-Karjalan S\xc3\xa4hk\xc3\xb6 Oy:lle. Oy Kaukas Ab halusi kuitenkin verraten pian irtaantua Puhoksen Voima Oy:st\xc3\xa4, jonka koko osakekanta siirtyi toiselle p\xc3\xa4\xc3\xa4omistajalle elokuussa 1966. Vuoden 1978 lopussa Puhoksen Voima Oy sulautettiin omistajayhti\xc3\xb6\xc3\xb6ns\xc3\xa4._NEWLINE_Pohjois-Karjalan S\xc3\xa4hk\xc3\xb6 Oy ja Kiteen kaupunki k\xc3\xa4viv\xc3\xa4t syksyll\xc3\xa4 2018 neuvotteluja voimalaitoksen ja siihen liittyvien maa-alueiden siirt\xc3\xa4misest\xc3\xa4 kaupungin omistukseen. Kaupungin suunnitelmana oli alueen kehitt\xc3\xa4minen museo- ja virkistysk\xc3\xa4ytt\xc3\xb6\xc3\xb6n soveltuvaksi. Muun muassa voimalaitoksen omistukseen liittyvien vastuiden vuoksi Pohjois-Karjalan S\xc3\xa4hk\xc3\xb6 Oy p\xc3\xa4\xc3\xa4tti pit\xc3\xa4\xc3\xa4 voimalaitoksen edelleen omistuksessaan ja toteuttaa tarvittavan peruskorjauksen vuosina 2019-2020.'